google/wiki40b huggingface dataset:
Fusjon (finans)

En fusjon betyr i økonomisk forstand at to eller flere selskaper slår seg sammen til ett selskap. Vanligvis vil fusjonerende selskaper være aksjeselskaper (evt. allmennaksjeselskaper), og det finnes detaljerte regler om dette i aksjelovgivningen. Også andre former for selskaper, f.eks. ansvarlige selskaper eller kommandittselskaper kan fusjonere, og det er heller ingenting i veien for at to eller flere selskaper med ulik form slår seg sammen. I slike tilfeller må gjennomføringen imidlertid basere seg på ulovfestet rett.
Fusjon skjer i praksis ved at et av selskapene (det overtakende selskap) overtar virksomheten til det (evt. de) andre selskapet i fusjonen (det overdragende selskap). Aksjonærene i det overtakende selskap beholder som hovedregel sine aksjer, og blir for så vidt ikke direkte berørt av fusjonen. Aksjonærene i det overdragende selskap vil derimot få kompensasjon fra det overtakende selskap, primært i form av aksjer i dette. I tillegg kan det være aktuelt med en pengekompensasjon, som imidlertid ikke må overstige 20% av det samlede vederlaget. For å kunne gjennomføre dette må det skje en emisjon i det overtakende selskap.
Fusjon forutsetter vedtektsendring i både overtakende og overdragende selskap. Som utgangspunkt betyr dette at 2/3 av både stemmene og aksjekapitalen på generalforsamlingen må være for vedtaket.
Namesys

Namesys var et IT-selskap i Oakland, California, som var ansvarlig for utviklingen av filsystemene ReiserFS og Reiser4. Selskapet har vært inaktiv siden slutten av 2007, og ble i 2010 listet som inaktivt av staten California. Namesys ble eid av Hans Reiser og opererte også i Russland. Selskapet sørget også for støtte for Linux-systemer.
POP3

POP står for Post Office Protocol (Post Kontor Protokoll) og finnes nå i tredje versjon.
Protokollen brukes for å hente post fra en e-post-tjener til egen datamaskin gjennom TCP/IP-protokollen.
POP3 brukes sammen med to andre protokoller for å håndtere e-post. Disse er SMTP og IMAP. POP3 er en hent-protokoll (klienten henter data fra serveren), mens SMTP er en send-protokoll (klienten sender data til serveren uten å bli forespurt). IMAP er et alternativ til POP3.
En stor forskjell mellom SMTP og POP3 er at SMTP ikke krever noen form for identifikasjon gjennom en form for login + passord. Dette gjør SMTP ubrukelig til å hente beskjeder.
POP3 virker over TCP-porten 110.
Feltteleskop

Et feltteleskop, også kalt spotterskop, spotteskop, spottekikkert﻿, OP-kikkert eller skivekikkert, er som oftest en monokulær observasjonskikkert, og kan sees på som et lite bærbart teleskop med ekstra optikk for å få snudd bildet rett vei. De har ofte høy forstørrelse, og er optimaliserte for observasjon av terrestriske objekter (objekter på jorden). Feltteleskop brukes blant annet i utendørsaktiviteter som fuglekikking, i jakt og sportsskyting, for avstandsmåling, overvåkning, samt andre bruksområder som krever mer forstørrelse enn en vanlig kikkert. I skytesport kalles de gjerne skivekikkert og brukes for å observere treffet til skytteren. I forsvaret kalles et feltteleskop gjerne for en OP-kikkert.
Feltteleskop fås gjerne i forstørrelser mellom 20 til 60×, i motsetning til håndholdte kikkerter som ofte har forstørrelse på enten 7×, 8× eller 10x. Diameteren på objektivet har mye å si for lysgjennomgangen og oppløsningen til et feltteleskop. Objektivdiameteren er vanligvis mellom 50 til 80 mm. Større objektivdiameter fører som regel til at feltteleskop blir dyrere.
Feltteleskop kommer ofte i robuste design. På grunn av den høye forstørrelsen er feltteleskop følsomme for vibrasjoner, og det er derfor vanlig å bruke dem festet til et stativ (trefot) av høy kvalitet. Feltteleskop har ofte et lett tilgjengelig og ergonomisk utformet justeringshjul for justering av fokus, gjerne med grov- og fin-instilling.
Okularet er vanligvis utskiftbart, og kan fås i forskjellige faste forstørrelser. Enkelte okular kan også fås med variabel forstørrelse. Forstørrelser mindre enn 20× er uvanlig. Det er også uvanlig med forstørrelser over 60×, ettersom det kan føre til dårlig lysstyrke, smalt synsfelt og vise mye risting i bildet selv om skopet er montert på stativ. Okularene kan enten være rette (samme akse som teleskopet) eller vinklet i forhold til teleskopet, da vanligvis 45 grader. Vinklet okular kan gjøre at man ikke trenger like høyt stativ.
Objektivet på et feltteleskop er ofte bygd opp som et lite linseteleskop (refraktor), mens bilde-oppreisersystemet (eng. image erecting system) enten består av relélinser eller prismer (porroprismer eller takkantprismer). Andre oppbygninger finnes også, for eksempel Schmidt- og Maksutov-oppbygninger.
Tender

En tender, også kalt kullvogn, er en jernbanevogn for vann og kull eller olje som er koblet direkte bak selve lokomotivet, i denne sammenheng også kalt «maskinen».
Til sammen utgjør maskin og tender et komplett damplokomotiv. Damplokomotiver konstruert slik kalles tenderlokmotiver. Motsetningen er tanklokomotiver der forrådet av vann og kull/olje plasseres på selve maskinen. Tanklokomotiver bruktes der det var god tilgang på vann og kull, som inne på større stasjoner og på lokaltogstrekninger med mange stopp. Tanklokomotiver ble derfor helst brukt til skiftetjeneste på stasjonene og til lokaltog, mens tenderlokomotivenes større rekkevidde var mer anvendelig for tog som skulle kjøres over lengre strekninger uten stopp. Tenderlokomotiver ble etterhvert derfor den mest utbredte damplokomotivtypen.
Tenderen rommer gjerne litt mer enn dobbelt så mye vann som kull målt i vekt. Vanntanken er normalt plassert i nederste del tenderen, og kullbeholderen eller oljetanken oppå (deler av ) vanntanken. Vann er også et mye mer kritisk forråd for et damplokomotiv enn brensel. Dersom man går tom for brensel (kull eller olje) skjer ikke noe mer enn at lokomotivet etterhvert går tom for damp under trykk fordi kokingen opphører. Dersom man går tom for vann er det imidlertid fare for kjeleksplosjon dersom vannstanden på kjelen blir så lav at øverste delen av kjelens røykrør ikke dekkes til med vann. I slike tilfeller må forbrenningen i lokomotivets fyrkasse slukkes. Ved kullfyrte lokomotiver skjer det ved at man rett og slett kaster ut alt brennende og glødende kull.
Koblingen mellom tender og maskin er semipermanent. Den er utført forskjellig fra vanlige koblinger mellom jernbanevogner, siden denne koblingen meget sjeldent trenger løsnes. Oftest er det også en anordning i gulvet slik at tenderen utgjør en naturlig forlengelse av førerrommet bakover slik at fyrbøteren skal ha lett tilgang til kullet som ligger i tenderen.
Noen tendere var utstyrt for dieselolje i stedet for kull dersom de skulle brukes på maskiner som hadde oljefyring i stedet for kullfyring, hvilket ikke var helt uvanlig i damplokomotivenes senere tid. Kullbeholderen ble i slike tilfelle erstattet med en lukket oljetank, men utseendemessig var det nesten ingen forskjell på en kulltender og oljetender.
Blåkveite

Beskrivelse

Blåkveita gjennomgår en tilsvarende metamorfose som kveite, som den ellers ligner svært mye på, men blindsiden er pigmentert og bare litt lysere enn dorsalsiden (øyesiden), noe som indikerer at arten har et mer pelagisk levesett enn kveita. Hunnene blir størst, opp mot 120 cm i lengde. Hannene blir sjelden større enn 65–70 cm.
Arten har et aktivt levesett med både vertikale og horisontale migrasjoner. Arten livnærer seg i hovedsak av annen fisk, blekksprut og krepsdyr. Predasjon på bestanden skjer blant annet fra klappmyss. Blåkveita utvikler seg sent og det er antatt at arten kan leve til den blir mer enn 30 år gammel.

Utbredelse

Blåkveite har en sirkumpolar utbredelse på den nordlige halvkule. Det eksisterer bestander nord i Atlanterhavet og i det nordlige Stillehavet. Blåkveite i Nord-Atlanteren deles gjerne inn i tre ulike bestander (også kalt forvaltningsenheter). Den nordvestlige bestanden finnes utenfor kysten av Canada og Vest-Grønland. Den vestnordiske bestanden finnes langs kysten av Øst-Grønland og ved Island og Færøyene. Og den nordøstarktiske bestanden finnes i Barentshavet og det østlige Norskehavet. Det er signifikant genetisk variasjon mellom blåkveite fra de forskjellige regionene, men merkeforsøk viser at det er vandringer mellom bestandene. Arten gyter om vinteren.
Den nordøstarktiske bestanden gyter i den øvre delen av kontinentalsokkelskråningen, fra Vesterålen til Bjørnøya. Ungfisken vokser hovedsakelig opp i områdene rundt Svalbard, mens voksen fisk gjerne står på 600–1200 meters dyp langs Eggakanten.

Forbud mot fangst

«I flere år har det vært forbud mot å fiske blåkveite fra Lofoten og sørover, på grunn av for mye dioksin i fisken» skrev NRK i 2012.
PGA-touren 2007

2007-sesongen på PGA-touren omfatter store endringer fra 2006. Sesongen blir «kortere og mer konsis», og sesongavslutningen legges helt om for å ta opp konkurransen med andre idretter som preger høstsesongen på TV. Hovedelementet i den nye tour-sesongen er en poengbasert serie, med navnet FedEx Cup, der spillerne vil samle poeng på grunnlag av resultatene i turneringer. Vinneren av FedEx Cup vil motta «den største utbetalingen innen konkurranseidrett». FedEx Cup avsluttes med en mesterskapsserie på fire turneringer (Championship Series), som kulminerer med The Tour Championship i september.
Etter FedEx Cup følger høstserien (Fall Finish), der spillerne fortsetter å konkurrere i håp om å ende blant de 125 beste på pengelisten som får spillerett til neste sesong.
Israa Abdel Fattah

Israa Abdel Fattah (født i 1981 eller 1978) er en egyptisk aktivist og blogger på internett.
Esraa lagde en gruppe på Facebook for å støtte arbeiderne i El-Mahalla El-Kubra, en industriby, som planla en større streik. Denne gruppen ble etter hvert en populær politisk bevegelse som spredte seg over store deler av Egypt. Esraa ble arrestert av de egyptiske sikkerhetsstyrkene i 2008, da hadde hun blitt telefonavlyttet og fått hacket e-postene sin i flere år. Etter to uker i fengsel ble Esraa løslatt og hun gjorde en kort offentlig uttalelse der hun uttaler at hun skal slutte med politisk aktivisme for godt. Esraa Abdel Fattah dukket igjen i løpet av januar 2011 under de landsomfattende protestene i Egypt som gjorde slutt på president Hosni Mubarak og hans regime. Essra var for det meste aktiv på internett, men hun var også å se på forskjellige TV-kanaler der hun oppdaterte omverdenen med de siste nyhetene relatert til den egyptiske opposisjonen.
I oktober 2011 omtalte Kristian Berg Harpviken ved Institutt for fredsforskning Fattah som en sterk kandidat til Nobels fredspris.
Metatrogus

Utbredelse

Slekten er utbredt i Australia.
Silana

Utseende

En middelsstor, hjerteformet, blank, brunrød (i død tilstand) skjoldbille. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen hjerfemorket, bredest langt foran midten. Pronotum er rundet, dekkvingenes "skuldre" en del rundet framskytende. Oversiden er nokså tett og kraftig punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. Arten lever på planter i familiene Rhamnaceae og Rutaceae.

Utbredelse

Arten er utbredt fra Sri Lanka i vest til Borneo i øst.
NM i bryting 1910

NM i bryting 1910 ble arrangert i Kristiania 2.-3. april. Arrangør var IF Ørnulf.
Canadian Women's Open

Canadian Women's Open er en golfturnering på LPGA-touren, og har siden 1973 vært Canadas nasjonale åpne mesterskap for damer. Fra 1979 til 2000 hadde turneringen major-status på LPGA-touren, men ble erstattet av Women's British Open, som allerede var major på Ladies European Tour.
Turneringen har tidligere vært kjent som La Canadienne, Peter Jackson Classic, du Maurier Classic og du Maurier Ltd Classic (inntil et forbud mot tobakksreklame trådte i kraft i Canada). I 2001 overtok Bank of Montréal som hovedsponsor og gav den sitt nåværende navn.
Criuleni (distrikt)

Geografi

Distriktet ligger sentralt i landet og grenser til distriktene Orhei i nord, Dubășari i øst, Anenii Noi i sør og kommunen Chişinău og distriktet Strășeni i vest.
Bror Emil Hildebrand

Biografi

Hildebrand studerte teologi ved Lunds universitet med mål om å bli prest, men oppgav den retningen til fordel for historievitenskap. I Lund tilhørte Hildebrand Esaias Tegnérs nærmeste vennekrets. Han tok master i filosofi i 1826, dosent i numismatikk i 1830, og ble amanuens ved universitetets historiemuseum samme år. Han ble samtidig undervist av Christian Jürgensen Thomsen i København, og ble den som innførte treperiodesystemet til Sverige.
Vestvatn alpinanlegg

Vestvatn alpinanlegg ligger ca. 9 km fra Misvær i Bodø kommune. Anlegget har 3 heiser. Det ene er en gratis barnebakke med tautrekk på 120 m. De andre, som man må kjøpe heiskort til, er hhv 777 og 1255 m lange T-kroktrekk og frakter skiløperne opp hhv 220  og 310 høydemeter. Kapasiteten på heisene er hhv 900 og 1000 pers pr time. Hele anlegget har 6 nedfarter fra 900 til 1900 m. Skog er ryddet i 400 m bredde hvorav 300 m brukes til pudderkjøring. Det er i tillegg tilrettelagt for skogskjøring i 250 m bredde. Anlegget er pr desember 2013 under utbygging mht servicebygg/varmebu. Anlegget har også alpinkiosk og skiutleie. WEB:  www.vestvatn.no
Howdah

Howdah, eller houdah, er en vogn som er plassert på ryggen til en elefant, eller ved enkelte andre anledninger på andre store dyr, og ofte brukt i eldre tid for å frakte rike og velstående personer eller til bruk i jakt eller krig. Den var også et symbol på rikdom for dens eier, og som et resultat ble den ofte dekorert med dyre edelstener.
Pappa kom hem

Pappa kom hem er et konsertalbum med Stefan Sundstrøm, utgitt i 2004.
VM i turn 2007

Det 40. verdensmesterskapet i turn ble arrangert 1. til 9. september 2007, i Stuttgart i Tyskland. Konkurransen fungerte samtidig som kvalifisering til sommer-OL 2008.
Konkurrenten.no

Konkurrenten.no er markedsnavn på en ekspressbussrute på strekningen Oslo-Kristiansand. Navnet henspiller på at selskapet ønsket å ta opp konkurransen med NSB og Nettbuss som i utgangspunkt hadde monopol på både tog- og busstrafikk på strekningen.
Risdal Touring som står bak konseptet fikk avslag på sin første konsesjonssøknad av daværende samferdselsminister Terje Moe Gustavsen. Beslutningen ble anket og konsesjon ble innvilget i mars 2002 etter regjeringsskifte (Torild Skogsholm). Fra 15. mai 2002 startet selskapet rutegående trafikk, og i 2010 var det 96 ukentlige avganger.
Ruteplanen er lagt opp med både regulære avganger (med en reisetid på 4 timer og 55 minutter), samt direkteavganger på enkelte dager (med en reisetid på 4 timer og 30 minutter).
18. april 2013 ble det kjent at Konkurrenten.no går inn i NOR-WAY Bussekspress f.o.m. 1. mai etter at Nettbuss trekker seg ut.
I tillegg til Vy Buss' Sørlandsekspressen, kjører også Lavprisekspressen i dette markedet.
Harold Kroto

Bakgrunn

Kroto ble født som Harold Krotoschiner. Etternavnet er av schlesisk opprinnelse. Farens familie kom fra Bojanowo i det som nå er Polen, og moren fra Berlin. Begge foreldrene ble født i Berlin og flyktet i 1937 fra nazistene til England, ettersom faren var jødisk. I 1955 ble navnet forkortet til Kroto.
Han vokste opp i Bolton i Lancashire. Han gikk der på Bolton School, sammen med (blant andre) den senere skuespilleren Ian McKellen. I skoletiden begynte han å befatte seg med kjemi, fysikk og matematikk. På anbefaling fra sin kjemilærer Harry Heaney (som senere ble professor for organisk kjemi) begynte han på kjemistudiet i Sheffield.
I 1963 giftet han seg med Margaret Henrietta Hunter. Paret fikk to sønner.

Forsker

Robert Curl, Harald Kroto og Richard Smalley oppdaget to nye former av karbon, der karbonatomene sitter i sluttede skall. Antallet karbonatomer i skallet  kan variere og ytterligere fullerener har blitt oppdaget senere. De  tidlige kjente formene av karbon var grafitt (to former),  diamant (to former), kaoit og karbon (VI).
Fullerener dannes når gassifisert karbon kondenserer i en atmosfære av  heliumgass. De gassifiserte karbonatomene slår seg sammen til  grupper opp mot noen hundre karbonatomer. Gassen ledes inn i et  vakuumkammer, der den ekspanderer og kjøles ned til noen grader over  det absolutte nullpunkt. Det ble oppdaget at samlinger på 60  karbonatomer var spesielt stabile, noe som tydet på en molekylstruktur  med høy symmetri. Det ble derfor foreslått at molekylene kunne være en  såkalt avkortet ikosaeder, en polyeder med 20 regelbundne  sekskanter og 12 regelbundne femkanter, lignende på det klassiske mønsteret på en fotball. Gjennom videre forskning på slutten av 1980-tallet og  begynnelsen av 1990-tallet kunne Curl, Kroto og Smally vise at den foreslåtte strukturen var riktig.
Van Gogh-museet

Kunsttyveri

Natten den 7. desember 2002 ble to bilder stjålet. Det dreide seg om Sjøutsikt fra Scheveningen og Menigheten på vei ut av kirken i Nuenes.
To menn ble arrestert i Spania og Amsterdam, og dømt til 4,5 og 4 års fengsel og 350 000 euro i bøter. 
Bildene ble gjenfunnet i Italia i september 2016 som følge av en politiaksjon mot Comorra-mafiaen.
Fågelvikshöjden

Fågelvikshöjden er et tettsted og en øy i Värmdö kommune i Stockholms län i landskapet Uppland i Sverige. I 2010 hadde tettstedet 1 043 innbyggere.
Roald Amundsen – Ellsworths Flyveekspedisjon 1925

Roald Amundsen – Ellsworths Flyveekspedisjon 1925 (også kjent som Roald Amundsens og Ellsworths Nordpolekspedisjon 1925) er en norsk stumfilm fra 1925.
Denne 112 minutter lange filmen inneholder scener filmet av Paul Berge fra starten av Roald Amundsen og Lincoln Ellsworths nordpolekspedisjon, samt fra hjemkomsten, i tillegg til at ca. en firedel av filmen er tatt opp av Oskar Omdal fra 87° 44" nord. 
Filmen ble i 2011 utgitt på DVD av Norsk filminstitutt.
Ondatra-klasse landgangsfartøy

Ondatra-klass landgangspram (Ru: Prosjekt 1176 Akula) - NATO-kallenamn "Ondatra klasse" ble bygd i tiden mellom 1971 og 2009 for den sovjetiske og senere russiske marinen i et antall av ca 40. Landganspramma kan typisk ta en stridsvogn og noen soldater som last og har en rekkevidde på 800 kilometer med full tank. Pramma kan gjøre opptil 11 knops fart.
Addendum

En addendum er på generelt grunnlag et tillegg til et gitt dokument, lagt til i senere utgaver, publiseringer eller opptrykk.

I bøker

I en bok betegner et addendum (av og til som et «appendiks») et supplerende tillegg til hovedverket. Det kan fjerne feil, forklare inkonsitenser eller på andre vis detaljere eller oppdatere informasjon funnet i boken, spesielt hvis slike problem ble oppdaget for sent til å bli korrigert i hovedarbeidet.

I kontrakter

I andre dokument og da som oftest i kontrakter betegner et addendum et ekstra dokument som ikke var lagt ved hovedkontrakten og vil typisk inneholde flere begrep, spesifikasjoner eller annen type informasjon.
American Idol

Konsept

Programmet søker etter den beste vokalisten i landet, ved å holde prøvesynginger i flere større byer. Det er et dommerpanel som vurderer hvem som går videre. Det har vært benyttet flere gjestedommere i flere av sesongene. De deltakerne som blir plukket ut i de innledende rundene blir så sendt til Hollywoodrunden, hvor så flere elimineres. Når finaledeltakerne er plukket ut er det TV-seerne som bestemmer hvem som går videre, til det tilslutt er en vinner igjen. 
I 2009 (sesong 8) innførte de en ny regel, dommerne kan bruke vetorett og annullere seernes stemmer, slik at ingen blir sendt hjem i en av finale-episodene. Dette kan kun gjøres en gang, og før det er fem finalister igjen. Neste runde vil da to deltakere bli sendt hjem istedenfor en som normalt. Dommerne benyttet seg av dette i sesong 8 på Matt Giraud, i sesong 9 på Michael Lynche, i sesong 10 på Casey Abrams og i sesong 11 på Jessica Sanchez.
Ryan Seacrest har vært programleder i alle sesongene, men delte programlederjobben med Brian Dunkleman i den første sesongen.

Sesonger

Se: Liste over American Idol-finalister
Salem Al Fakir

Biografi

Al Fakirs far er fra Syria og hans mor fra Sverige. Han vokste opp i Huddinge, men bodde i Sveg mellom 1983 og 1988 i en familie med fem søsken, blant andre musikeren og fjernsynsprogramlederen Nessim Al Fakir og skuespilleren Aminah Al Fakir Bergman. Foreldrene sendte barnene tidlig på opplæring i musikk hos private lærere, da de ville lære barna sine å spille instrumenter, noe de aldri selv hadde fått sjansen til å lære. Al Fakir begynte som fireåring å spille fiolin, og en av hans lærere var fiolinisten og kulturprofilen Michail Kazinik. Under Kaziniks regi turnerte Al Fakir allerede som trettenåring både i Sverige og Russland. I denne perioden fikk han en interesse for jazzpiano, og begynte å studere på Södra Latins musikklinje med jazzpiano som spesialinstrument og senere på Kungliga Musikhögskolans afroamerikanske linje, men han hoppet tidlig av.
Al Fakir har arbeidet med artiser som Snook, Robyn og Wille Crafoord. Han er mest kjent som soloartist, men ved siden av solokarrieren er han med i gruppene Örjan Hultén Trio – Fakir-Karlsson og PH3. Tidligere hadde han og søsknene Nassim og Aminah en gruppe som het Al Fakir, som de startet i 1993. Ved siden av musikken interesserer Al Fakir seg for biler, ettersom faren hans drev et bilverksted.
Han slapp EP-en Dream Girl høsten 2006. Denne ble fulgt opp av debutalbumet This is Who I Am, som kom ut 24. januar 2007. Begge utgivelsene fikk mye ros fra kritikerne og gikk rett til førsteplass på salgslistene. Med unntak av blåseinstrumentene, som spilles av broren Sami, og trommene på låten Dream Girl som spilles av Tim Lundblad, spilte Al Fakir alle instrumenter på platen. Han har også komponert og skrevet alle låtene, med unntak av Good Song som er skrevet sammen med Tim Lundblad. Fra albumet har låtene Dream Girl, Good Song og This Is Who I Am blitt utgitt som singel. Sommeren 2007 turnerte Al Fakir sammen med bandene Moneybrother og Säkert!.
9. januar 2008 vant Al Fakir fire "grammisar" i kategoriene beste nykommer, beste mannlige artist, beste komponist og beste produsent på Grammisgalan. Han var også nominert til årets komponist og årets mannlige artist på Grammisgalan 2009.
18. mars 2009 slapp han sitt andre album, Astronaut, og april samme år gjennomførte han en Sverigeturne med svenske Jonna Lee som oppvarmingsband. Første singel fra platen ble sluppet høsten 2008 og het It's Only You (Part II), og denne var soundtrack til en reklamefilm for Volvo. Samtidig som Astronaut ble sluppet, kom også en singel med samme navn, og på begynnelsen av sommeren slapp Al Fakir den tredje singelen fra platen, Roxy.
Han deltok i Melodifestivalen 2010 med bidraget Keep On Walking, og hans bidrag var det første som gikk til finalen i Globen. I finalen endte han på andreplass. Platen Ignore This ble sluppet 3. mars 2010 og gikk til topps på salgslistene og solgte senere til gull.
Frauenliebe und -leben

Frauenliebe und -leben, opus 42 er en sangsyklus for høy sangstemme og klaver som Robert Schumann tonesatte i 1841. Tekstene, som Adelbert von Chamisso skrev i 1830, omhandler en kvinnes liv fra den første kærlighet til etter ektemannens død, sett fra hennes synsvinkel.
Teksten avspeiler tidens moralske normer ved at kvinnen framstilles som trofast og hengiven. Chamisso skrev ni dikt og Schumann tonesatte alle, bortsett fra det siste.
Schumann skrev liedersyklusene Liederkreis og Dichterliebe på omtrent samme tid. Han dediserte Frauenliebe til sin ugifte venn Oswald Lorenz.
World Cat Federation

World Cat Federation (WCF) er et internasjonalt rasekattregister, på linje med Fédération Internationale Féline (FIFe). Registeret ble grunnlagt i Rio de Janeiro i Brasil i 1988 og hovedkontoret ligger i Essen i Tyskland.